Úradný vestník L 132 , 16/06/1995 S. 0006 - 0007



Nariadenie Komisie (ES) č. 1362/95 z 15. júna 1995, ktorým sa mení a dopĺňa nariadenie (ES) č. 785/95 ustanovujúce podrobné pravidlá pre uplatňovanie nariadenia Rady (ES) č. 603/95 o spoločnej organizácii trhu so sušeným krmivom KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Rady (ES) č. 603/95 z 21. februára 1995 o spoločnej organizácii trhu so sušeným krmivom [1], zmenené a doplnené nariadením (ES) č. 684/95 [2] a najmä na jeho článok 18, keďže nariadenie Komisie (ES) č. 785/95 [3] ustanovuje podrobné pravidlá vyplácania záloh pomoci; keďže v dôsledku zmien a doplnení článku 6 nariadenia (ES) č. 603/95, pokiaľ ide o tieto zálohy, by sa článok 6 nariadenia (ES) č. 785/95 mal podľa toho upraviť; keďže z hľadiska určitých sezónnych obmedzení, ktorým čelia výrobcovia by sa mala upraviť lehota na uzavieranie zmlúv a dátum, kedy sa tieto zmluvy a dodacie vyhlásenia majú podať na príslušné úrady, pričom sa však zabezpečí, že sa tým neoslabí zavedený kontrolný systém; keďže s účinnosťou od 1. apríla 1995 nariadenie (ES) č. 785/95 vylučuje z pomoci na spracovanie krmiva výrobky uvedené v prílohe I k nariadeniu Rady (EHS) č. 1765/92 [4] naposledy zmenenému a doplnenému Aktom o pristúpení Rakúska, Fínska a Švédska, a ich krmivové výrobky s výnimkou lupiny sladkej pred kvitnutím; keďže niektorí výrobcovia uzavreli zmluvy so spracovateľskými podnikmi ešte pred nadobudnutím účinnosti nariadenia (ES) č. 785/95 za účelom dodania niektorých týchto výrobkov na spracovanie; keďže tieto výrobky získané z plôch, ktoré nemôžu využiť pomoc stanovenú v nariadení (EHS) č. 1765/92, nie sú preto spôsobilé na získanie tejto pomoci; keďže by sa malo preto schváliť, aby tieto podniky mohli dostať pomoc na dehydrovanie daných výrobkov len v hospodárskom roku 1995/96; keďže opatrenia stanovené v tomto nariadení sú v súlade so stanoviskom spoločného Riadiaceho výboru pre obilniny, tuky a sušené krmivo, PRIJALA TOTO NARIADENIE: Článok 1 Nariadenie (ES) č. 785/95 sa mení a dopĺňa takto: 1. Článok 6 sa nahrádza takto: "Článok 6 1. Zálohová platba, ktorá je stanovená v článku 6 (1) nariadenia (ES) č. 603/95 a ktorej podmienkou je jedna zo zábezpek stanovených v rovnakom odseku, sa môže poskytnúť užívateľovi len v prípade, ak je k žiadosti o pomoc priložené osvedčenie o zložení zodpovedajúcej zábezpeky. 2. Členské štáty prijmú potrebné opatrenia na kontrolu nároku na pomoc do 90 dní odo dňa podania žiadosti. 3. Zostatok stanovený v článku 6 (3) nariadenia (ES) č. 603/95 sa prípadne vyplatí do 60 dní odo dňa, kedy Komisia uverejní výšku uvedeného zostatku v Úradnom vestníku Európskych spoločenstiev." 2. Článok 8 sa mení a dopĺňa takto: a) odsek 4 sa nahrádza takto: "4. Zmluvy a dodacie vyhlásenia uvedené v odsekoch 1, 2 a 3 sa pripravia písomne najmenej dva pracovné dni pred dátumom dodania a najneskôr do 14. septembra po začatí príslušného hospodárskeho roka."; b) dátum "31. augusta" v prvej vete odseku 5 sa nahrádza dátumom "15. septembra". 3. Vkladá sa tento článok 17a: "Článok 17 a 1. Napriek bodu 1 článku 2, a len v hospodárskom roku 1995/1996, môžu spracovateľské podniky požiadať o pomoc stanovenú v článku 3 nariadenia (ES) č. 603/95 na zelené obilniny dodané výrobcami, ktorí: - vypestovali tieto obilniny na pôde, ktorá nebola vyhlásená v žiadosti o pomoc na plochu za účelom získania pomoci pre plodiny na ornej pôde stanovené v nariadení (EHS) č. 1765/92 a - pred nadobudnutím účinnosti nariadenia (ES) č. 785/95 zasiali alebo uzavreli zmluvy s príslušnými spracovateľskými podnikmi na dodávku uvedených obilnín za účelom ich spracovania na sušené krmivo. 2. Príslušné úrady v členských štátoch prijmú všetky potrebné kontrolné opatrenia na zabezpečenie súladu s odsekom 1." Článok 2 Toto nariadenie nadobúda účinnosť siedmy deň po dni jeho uverejnenia v Úradnom vestníku Európskych spoločenstiev. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 15. júna 1995 Za Komisiu Franz Fischler člen Komisie [1] Ú. v. ES L 63, 21.3.1995, s. 1. [2] Ú. v. ES L 71, 31.3.1995, s. 3. [3] Ú. v. ES L 79, 7.4.1995, s. 5. [4] Ú. v. ES L 181, 1.7.1992, s. 12. --------------------------------------------------